Is-sejħa tal-għerf Mhuwiex isejjaħ l-għerf u d-dehen mhuwiex qiegħed jgħajjat? Fil-quċċata tal-għoljiet matul it-triq, qagħad l-għerf f'salib it-toroq, ħdejn il-bieb, quddiem il-belt, fid-daħla tal-bieb jgħajjat bil-qawwa: "Lilkom, nies, qiegħed insejjaħ, għall-bnedmin hi l-għajta tiegħi. Tgħallmu, ċkejknin , l-għaqal; nies bla moħħ, ifhmu daqsxejn. Isimgħu, għax ħwejjeġ kbar se ngħidilkom, kliem is-sewwa se joħroġ minn fommi; għax fommi jitkellem is-sewwa; u xufftejja jistmellu l-gideb. Kliem fommi hu kollu sewwa, ma fih ebda tidwir jew tagħwiġ. Kollu dritt għal min għandu d-dehen, kollu sewwa għal min għandu l-għerf. It-tagħlim tiegħi ilqa', u mhux il-fidda, u l-għerf aktar mid-deheb safi; għax l-għerf aħjar mill-qroll aħmar, mhu xejn ħdejh il-ħaġar prezzjuż. Jien, l-għerf, ngħix mal-għaqal, u nimxi bil-ħsieb u l-qjies. Il-biża' tal-Mulej jobgħod il-ħażen. Kburija, ksuħat, għemejjel ħżiena, kliem ta' ħsara jien nobgħodhom. Jiena għandi l-fehma u l-għaqal , jiena għandi d-dehen u l-qawwa. Bil-ħila tiegħi jsaltnu s-slaten, u l-mexxejja jagħmlu liġijiet tajba. Bil-ħila tiegħi jaħkmu l-ħakkiema, u l-kbarat imexxu l-art. Jiena nħobb lil min iħobbni, jien, min ifittixni jsibni. Tiegħi huma l-għana u l-ġieħ, il-ġid bla tarf u s-saħħa. Il-frott tiegħi aħjar mid-deheb fin, u d-dħul tiegħi aqwa mill-fidda magħżula. Jien fit-triq tal-ġustizzja nimxi, mill-mogħdijiet tas-sewwa ngħaddi, nagħti l-ġid lil dawk li jħobbuni, u nimlielhom il-ħażniet tagħhom. Il-Mulej kellu lili sa mill-bidu ta' għemilu , sa minn qabel l-eqdem għemejjel tiegħu. Sa minn dejjem twaqqaft, mill-bidu, qabel ma nbdiet id-dinja. Kien għad m'hemmx l-ibħra l-kbar, meta tnissilt jien, kien għad m'hemmx għejun inixxu l-ilma; qabel ma tqiegħdu l-muntanji, qabel l-għoljiet jien twelidt. Kien għadu ma għamilx l-art bir-raba' tagħha, u lanqas l-ewwel traba tal-art. Meta ħejja s-smewwiet jien kont hemm, meta ħażżeż dawra fuq wiċċ il-baħar kbir, meta saħħaħ is-smewwiet hemm fuq, u qiegħed fis-sod in-nixxigħat ta' qiegħ il-baħar; meta ħażżeż trufijiet il-baħar, biex l-ilmijiet ma jaqbżux trufhom; meta qiegħed sisien l-art, jien kont maġenbu bħala tfajjel, l-għaxqa tiegħu, jum wara ieħor, nitliegħeb il-ħin kollu quddiemu; nitliegħeb fuq l-art imħejjija għall-bnedmin, nitgħaxxaq b'ulied il-bnedmin. U issa wliedi, isimgħu lili: henjin dawk li jimxu fi triqati. Isimgħu t-tagħlim u tiksbu l-għerf, u twarrbux it-tagħlim. Hieni l-bniedem li jismagħni, li jishar kuljum wara biebi, li jgħasses kuljum mal-għatba ta' biebi; għax min isib lili jsib il-ħajja, u jikseb l-imħabba tal-Mulej; iżda min jitlef lili, hu jbati; kull min jobgħod lili jħobb il-mewt."